钦定古今图书集成/理学汇编/学行典/第095卷 > 《读书》柳宗元
## 钦定古今图书集成/理学汇编/学行典/第095卷 > 《读书》柳宗元

幽沈谢世事，俛默窥唐虞。上下观古今，起伏千万途。
遇欣或自笑，感戚亦以吁。缥帙各舒散，前后互相逾。
瘴痾扰灵府，日与往昔殊。临文乍了了，彻卷兀若无。
竟夕谁与言，但与竹素俱。倦极便倒卧，熟寐乃一苏。
欠伸展肢体，吟咏心自愉。得意适其适，非愿为世儒。
道尽即闭口，萧散捐囚拘。巧者为我拙，智者为我愚。
“书史足自悦，安用勤与劬。贵尔六尺躯，勿为名所驱。”

万事须己运，他得非我贤。青春须早为，岂能长少年。